**บริษัท เอส พี วี ไอ จำกัด (มหาชน)**

**หมายเหตุประกอบงบการเงินระหว่างกาล**

**สำหรับงวดสามเดือนและเก้าเดือนสิ้นสุดวันที่ 30 กันยายน 2564**

**1. ข้อมูลทั่วไป**

**1.1 ข้อมูลบริษัทฯ**

บริษัท เอส พี วี ไอ จำกัด (มหาชน) (“บริษัทฯ”) จัดตั้งขึ้นเป็นบริษัทจำกัดตามกฎหมายไทยเมื่อวันที่ 6 มกราคม 2554 และได้จดทะเบียนแปรสภาพเป็นบริษัทมหาชนจำกัดตามกฎหมายว่าด้วยบริษัทมหาชน จำกัด เมื่อวันที่ 10 เมษายน 2556 และมีภูมิลำเนาในประเทศไทย โดยมีบริษัท ไอที ซิตี้ จำกัด (มหาชน) ซึ่งเป็นบริษัทที่จดทะเบียนจัดตั้งในประเทศไทยเป็นผู้ถือหุ้นรายใหญ่ บริษัทฯดำเนินธุรกิจหลักในการจำหน่ายเครื่องคอมพิวเตอร์ โทรศัพท์เคลื่อนที่ อุปกรณ์เสริมและให้บริการที่เกี่ยวข้อง ที่อยู่ตามที่จดทะเบียนคือเลขที่ 1213/58-59 ซอยลาดพร้าว 94 ถนนศรีวรา แขวงพลับพลา เขตวังทองหลาง กรุงเทพมหานคร

ณ วันที่ 30 กันยายน 2564 บริษัทฯมีสาขาที่เปิดให้บริการแล้วเป็นจำนวน 64 สาขา (31 ธันวาคม 2563: 57 สาขา)

**1.2 การแพร่ระบาดของโรคติดเชื้อไวรัสโคโรนา 2019**

สถานการณ์การแพร่ระบาดของโรคติดเชื้อไวรัสโคโรนา 2019 ทำให้เกิดการชะลอตัวของเศรษฐกิจ และมีผลกระทบต่อธุรกิจและอุตสาหกรรมส่วนใหญ่ สถานการณ์ดังกล่าวอาจนำมาซึ่งความไม่แน่นอนและผลกระทบต่อสภาพแวดล้อมของการดำเนินธุรกิจ ฝ่ายบริหารของบริษัทฯติดตามความคืบหน้าของสถานการณ์ดังกล่าวและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างต่อเนื่อง ทั้งนี้ฝ่ายบริหารได้ใช้ประมาณการและดุลยพินิจในประเด็นต่างๆ เมื่อสถานการณ์มีการเปลี่ยนแปลง

**1.3 เกณฑ์ในการจัดทำงบการเงินระหว่างกาล**

งบการเงินระหว่างกาลนี้จัดทำขึ้นตามมาตรฐานการบัญชีฉบับที่ 34 เรื่อง รายงานทางการเงินระหว่างกาล โดยบริษัทฯเลือกนำเสนองบการเงินระหว่างกาลแบบย่อ อย่างไรก็ตามบริษัทฯได้แสดงรายการในงบแสดงฐานะการเงิน งบกำไรขาดทุนเบ็ดเสร็จ งบแสดงการเปลี่ยนแปลงส่วนของผู้ถือหุ้นและงบกระแสเงินสดในรูปแบบเช่นเดียวกับงบการเงินประจำปี

งบการเงินระหว่างกาลนี้จัดทำขึ้นเพื่อให้ข้อมูลเพิ่มเติมจากงบการเงินประจำปีที่นำเสนอครั้งล่าสุด ดังนั้น งบการเงินระหว่างกาลจึงเน้นการให้ข้อมูลเกี่ยวกับกิจกรรม เหตุการณ์ และสถานการณ์ใหม่ๆ เพื่อไม่ให้ข้อมูลที่นำเสนอซ้ำซ้อนกับข้อมูลที่ได้รายงานไปแล้ว ผู้ใช้งบการเงินควรใช้งบการเงินระหว่างกาลนี้ควบคู่ไปกับงบการเงินประจำปีล่าสุด

งบการเงินระหว่างกาลฉบับภาษาไทยเป็นงบการเงินฉบับที่บริษัทฯใช้เป็นทางการตามกฎหมาย งบการเงินระหว่างกาลฉบับภาษาอังกฤษแปลมาจากงบการเงินระหว่างกาลฉบับภาษาไทยนี้

**1.4 มาตรฐานการรายงานทางการเงินใหม่**

### **ก. มาตรฐานการรายงานทางการเงินใหม่ที่เริ่มมีผลบังคับใช้ในงวดปัจจุบัน**

ในระหว่างงวด บริษัทฯได้นำมาตรฐานการรายงานทางการเงินและการตีความมาตรฐานการรายงานทางการเงินฉบับปรับปรุงจำนวนหลายฉบับ ซึ่งมีผลบังคับใช้สำหรับงบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2564 มาถือปฏิบัติ มาตรฐานการรายงานทางการเงินดังกล่าวได้รับการปรับปรุงหรือจัดให้มีขึ้นเพื่อให้มีเนื้อหาเท่าเทียมกับมาตรฐานการรายงานทางการเงินระหว่างประเทศ โดยส่วนใหญ่เป็นการอธิบายให้ชัดเจนเกี่ยวกับวิธีปฏิบัติทางการบัญชีและการให้แนวปฏิบัติทางการบัญชีกับผู้ใช้มาตรฐาน

การนำมาตรฐานการรายงานทางการเงินดังกล่าวมาถือปฏิบัตินี้ไม่มีผลกระทบอย่างเป็นสาระสำคัญต่องบการเงินของบริษัทฯ

นอกจากนี้บริษัทฯได้มีการเลือกถือปฏิบัติตามข้อผ่อนปรนเกี่ยวกับการยินยอมลดค่าเช่าที่เกี่ยวข้องกับสถานการณ์ COVID-19 ตามการปรับปรุงมาตรฐานการรายงานทางการเงิน ฉบับที่ 16 เรื่อง สัญญาเช่า ซึ่งทำให้กิจการไม่จำเป็นต้องประเมินว่าการยินยอมการลดค่าเช่าเป็นการเปลี่ยนแปลงสัญญาเช่าหรือไม่ ทั้งนี้ ข้อผ่อนปรนดังกล่าวให้ใช้กับกรณีการยินยอมลดค่าเช่าที่เกิดจากผลโดยตรงของสถานการณ์ COVID-19 และต้องเป็นไปตามเงื่อนไขทุกข้ออันได้แก่ การเปลี่ยนแปลงการจ่ายชำระตามสัญญาเช่าทำให้สิ่งตอบแทนสำหรับสัญญาเช่าหลังปรับปรุงมีจำนวนเกือบเท่าเดิมหรือน้อยกว่าสิ่งตอบแทนสำหรับสัญญาเช่าก่อนการเปลี่ยนแปลงนั้น การลดลงใด ๆ ของการจ่ายชำระตามสัญญาเช่ากระทบเพียงการจ่ายชำระซึ่งเดิมครบกำหนดในหรือก่อนวันที่ 30 มิถุนายน 2565 เท่านั้น และไม่มีการเปลี่ยนแปลงที่สำคัญเกี่ยวกับเงื่อนไขและข้อกำหนดอื่นของสัญญาเช่า

บริษัทฯได้ถือปฏิบัติตามข้อผ่อนปรนดังกล่าวกับการยินยอมลดค่าเช่าทั้งหมดที่เป็นไปตามเงื่อนไขข้างต้นและได้รับรู้ผลกระทบจากการปฏิบัติตามข้อผ่อนปรนดังกล่าวในส่วนของกำไรหรือขาดทุนสำหรับงวดสามเดือนและเก้าเดือนสิ้นสุดวันที่ 30 กันยายน 2564 เป็นจำนวน 4.4 ล้านบาท และ 7.6 ล้านบาท ตามลำดับ ซึ่งเกิดจากการเปลี่ยนแปลงการจ่ายชำระตามสัญญาเช่าที่เกิดขึ้นจากการยินยอมลดค่าเช่า ทั้งนี้ ไม่มีผลกระทบต่อกำไรสะสมต้นงวด

### **ข. มาตรฐานการรายงานทางการเงินที่จะมีผลบังคับใช้สำหรับงบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2565**

สภาวิชาชีพบัญชีได้ประกาศใช้มาตรฐานการรายงานทางการเงินฉบับปรับปรุงหลายฉบับ ซึ่งจะมีผลบังคับใช้สำหรับงบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2565 มาตรฐานการรายงานทางการเงินดังกล่าวได้รับการปรับปรุงหรือจัดให้มีขึ้นเพื่อให้มีเนื้อหาเท่าเทียมกับมาตรฐานการรายงานทางการเงินระหว่างประเทศ โดยส่วนใหญ่เป็นการอธิบายให้ชัดเจนเกี่ยวกับวิธีปฏิบัติทางการบัญชีและมาตรฐานการรายงานทางการเงินบางฉบับมีการให้ข้อผ่อนปรนในทางปฏิบัติหรือข้อยกเว้นชั่วคราวกับผู้ใช้มาตรฐาน

ฝ่ายบริหารของบริษัทฯเชื่อว่าการปรับปรุงมาตรฐานนี้จะไม่มีผลกระทบอย่างเป็นสาระสำคัญต่องบการเงินของบริษัทฯ

**2. นโยบายการบัญชีที่สำคัญ**

งบการเงินระหว่างกาลนี้จัดทำขึ้นโดยใช้นโยบายการบัญชีและวิธีการคำนวณเช่นเดียวกับที่ใช้ในงบการเงินสำหรับปีสิ้นสุดวันที่ 31 ธันวาคม 2563

**3. รายการธุรกิจกับกิจการที่เกี่ยวข้องกัน**

ในระหว่างงวด บริษัทฯมีรายการธุรกิจที่สำคัญกับบุคคลหรือกิจการที่เกี่ยวข้องกัน รายการธุรกิจดังกล่าวเป็นไปตามเงื่อนไขทางการค้าและเกณฑ์ตามที่ตกลงกันระหว่างบริษัทฯและบุคคลหรือกิจการที่เกี่ยวข้องกันเหล่านั้นซึ่งเป็นไปตามปกติธุรกิจโดยสามารถสรุปได้ดังนี้

(หน่วย: พันบาท)

|  |  |  |  |
| --- | --- | --- | --- |
|  | สำหรับงวดสามเดือน | |  |
|  | สิ้นสุดวันที่ 30 กันยายน | | นโยบายการกำหนดราคา |
|  | 2564 | 2563 |  |
| **รายการธุรกิจกับผู้ถือหุ้นรายใหญ่**  **(บริษัท ไอที ซิตี้ จำกัด (มหาชน))** |  |  |  |
| ซื้อสินค้า | 41 | 390 | ราคาใกล้เคียงกับราคาตลาด |
| ซื้อสินทรัพย์ถาวร | 86 | 19 | ราคาตลาด |
| ค่าบริการจ่าย | 2 | - | ราคาที่ตกลงร่วมกัน |
| **รายการธุรกิจกับกิจการที่เกี่ยวข้องกัน** |  |  |  |
| ขายสินค้า | 30,956 | 63 | ราคาตลาด |
| ซื้อสินค้า | 331 | 586 | ราคาตลาด |
| ค่าบริการจ่าย | 1,265 | 1,743 | ราคาที่ตกลงร่วมกัน |
| ค่าบริหารจัดการสินค้า | 2,002 | 1,905 | ราคาที่ตกลงร่วมกัน |

(หน่วย: พันบาท)

|  |  |  |  |
| --- | --- | --- | --- |
|  | สำหรับงวดเก้าเดือน | |  |
|  | สิ้นสุดวันที่ 30 กันยายน | | นโยบายการกำหนดราคา |
|  | 2564 | 2563 |  |
| **รายการธุรกิจกับผู้ถือหุ้นรายใหญ่**  **(บริษัท ไอที ซิตี้ จำกัด (มหาชน))** |  |  |  |
| ขายสินค้า | 1,140 | - | ราคาตลาด |
| ซื้อสินค้า | 845 | 733 | ราคาใกล้เคียงกับราคาตลาด |
| ซื้อสินทรัพย์ถาวร | 163 | 25 | ราคาตลาด |
| ค่าบริการจ่าย | 10 | - | ราคาที่ตกลงร่วมกัน |
| เงินปันผลจ่าย | 12,760 | 11,600 | ตามอัตราที่ประกาศจ่าย |
| **รายการธุรกิจกับกิจการที่เกี่ยวข้องกัน** |  |  |  |
| ขายสินค้า | 42,782 | 269 | ราคาตลาด |
| ซื้อสินค้า | 3,324 | 1,837 | ราคาตลาด |
| ค่าบริการจ่าย | 3,876 | 4,292 | ราคาที่ตกลงร่วมกัน |
| ค่าบริหารจัดการสินค้า | 6,129 | 5,241 | ราคาที่ตกลงร่วมกัน |

ยอดคงค้างระหว่างบริษัทฯและบริษัทที่เกี่ยวข้องกัน ณ วันที่ 30 กันยายน 2564 และ 31 ธันวาคม 2563 มีรายละเอียดดังนี้

(หน่วย: พันบาท)

|  |  |  |
| --- | --- | --- |
|  | 30 กันยายน 2564 | 31 ธันวาคม 2563 |
| **ลูกหนี้การค้าและลูกหนี้อื่น - กิจการที่เกี่ยวข้องกัน (หมายเหตุ 5)** |  |  |
| บริษัทที่เกี่ยวข้องกัน (มีผู้ถือหุ้นและมีกรรมการร่วมกัน) | 6,793 | 125 |
| รวมลูกหนี้การค้าและลูกหนี้อื่น - กิจการที่เกี่ยวข้องกัน | 6,793 | 125 |
| **เจ้าหนี้การค้าและเจ้าหนี้อื่น - กิจการที่เกี่ยวข้องกัน (หมายเหตุ 11)** |  |  |
| ผู้ถือหุ้นรายใหญ่ | 441 | - |
| บริษัทที่เกี่ยวข้องกัน (มีผู้ถือหุ้นและมีกรรมการร่วมกัน) | 2,577 | 2,227 |
| รวมเจ้าหนี้การค้าและเจ้าหนี้อื่น - กิจการที่เกี่ยวข้องกัน | 3,018 | 2,227 |

ค่าตอบแทนกรรมการและผู้บริหาร

ในระหว่างงวดสามเดือนและเก้าเดือนสิ้นสุดวันที่ 30 กันยายน 2564 และ 2563 บริษัทฯมีค่าใช้จ่ายผลประโยชน์พนักงานของกรรมการและผู้บริหาร ดังต่อไปนี้

|  |  |  |  |  |  |  |
| --- | --- | --- | --- | --- | --- | --- |
|  |  | (หน่วย: ล้านบาท) | | | | |
|  | | | สำหรับงวดสามเดือนสิ้นสุดวันที่ 30 กันยายน | | สำหรับงวดเก้าเดือน สิ้นสุดวันที่ 30 กันยายน | |
|  | | | 2564 | 2563 | 2564 | 2563 |
| ผลประโยชน์ระยะสั้น | | | 5.7 | 5.2 | 17.6 | 15.3 |
| ผลประโยชน์หลังออกจากงาน | | | 0.2 | 0.3 | 0.8 | 1.0 |
| รวม | | | 5.9 | 5.5 | 18.4 | 16.3 |

**4. เงินสดและรายการเทียบเท่าเงินสด**

|  |  |  |
| --- | --- | --- |
|  | (หน่วย: พันบาท) | |
|  | 30 กันยายน 2564 | 31 ธันวาคม 2563 |
| เงินสด | 1,827 | 5,529 |
| เงินฝากธนาคาร | 163,011 | 39,439 |
| รวม | 164,838 | 44,968 |

ณ วันที่ 30 กันยายน 2564 เงินฝากออมทรัพย์และเงินฝากประจำมีอัตราดอกเบี้ยระหว่างร้อยละ 0.05 ถึง 0.25 ต่อปี (31 ธันวาคม 2563: ร้อยละ 0.05 ถึง 0.25 ต่อปี)

**5. ลูกหนี้การค้าและลูกหนี้อื่น**

|  |  |  |
| --- | --- | --- |
|  | (หน่วย: พันบาท) | |
|  | 30 กันยายน 2564 | 31 ธันวาคม 2563 |
| ลูกหนี้การค้า - กิจการที่เกี่ยวข้องกัน |  |  |
| อายุหนี้คงค้างนับจากวันที่ถึงกำหนดชำระ |  |  |
| ยังไม่ถึงกำหนดชำระ | 6,793 | 111 |
| ค้างชำระ |  |  |
| ไม่เกิน 3 เดือน | - | 14 |
| รวมลูกหนี้การค้า - กิจการที่เกี่ยวข้องกัน | 6,793 | 125 |
| ลูกหนี้การค้า - กิจการที่ไม่เกี่ยวข้องกัน |  |  |
| อายุหนี้คงค้างนับจากวันที่ถึงกำหนดชำระ |  |  |
| ยังไม่ถึงกำหนดชำระ | 32,174 | 54,781 |
| ค้างชำระ |  |  |
| ไม่เกิน 3 เดือน | 6,912 | 9,331 |
| มากกว่า 12 เดือน | 598 | 611 |
| รวม | 39,684 | 64,723 |
| หัก: ค่าเผื่อผลขาดทุนด้านเครดิตที่คาดว่าจะเกิดขึ้น | (598) | (1,226) |
| รวมลูกหนี้การค้า - กิจการที่ไม่เกี่ยวข้องกัน, สุทธิ | 39,086 | 63,497 |
| รวมลูกหนี้การค้า - สุทธิ | 45,879 | 63,622 |
| ลูกหนี้อื่น |  |  |
| ลูกหนี้อื่น - กิจการที่ไม่เกี่ยวข้องกัน | 3,905 | 4,023 |
| รวมลูกหนี้อื่น | 3,905 | 4,023 |
| รวมลูกหนี้การค้าและลูกหนี้อื่น - สุทธิ | 49,784 | 67,645 |

**6. การปรับลดสินค้าคงเหลือเป็นมูลค่าสุทธิที่จะได้รับ**

รายการเปลี่ยนแปลงของบัญชีการปรับลดสินค้าคงเหลือเป็นมูลค่าสุทธิที่จะได้รับสำหรับงวดเก้าเดือนสิ้นสุดวันที่ 30 กันยายน 2564 สรุปได้ดังนี้

(หน่วย: พันบาท)

|  |  |
| --- | --- |
| ยอดคงเหลือ ณ วันที่ 1 มกราคม 2564 | 37,083 |
| บวก: การตั้งค่าเผื่อการปรับลดมูลค่าสินค้าคงเหลือระหว่างงวด | 11,939 |
| ยอดคงเหลือ ณ วันที่ 30 กันยายน 2564 | 49,022 |

**7. สินทรัพย์หมุนเวียนอื่น**

ยอดคงเหลือของสินทรัพย์หมุนเวียนอื่น ณ วันที่ 30 กันยายน 2564 และ 31 ธันวาคม 2563 มีรายละเอียดดังนี้

(หน่วย: พันบาท)

|  |  |  |
| --- | --- | --- |
|  | 30 กันยายน 2564 | 31 ธันวาคม 2563 |
| ภาษีซื้อและภาษีมูลค่าเพิ่มรอเรียกคืน | 4,172 | 18,639 |
| เงินจ่ายล่วงหน้าค่าซื้อสินค้า | 3,898 | 193 |
| อื่น ๆ | 3,924 | 3,341 |
| รวมสินทรัพย์หมุนเวียนอื่น | 11,994 | 22,173 |

**8. อุปกรณ์**

รายการเปลี่ยนแปลงของบัญชีอุปกรณ์สำหรับงวดเก้าเดือนสิ้นสุดวันที่ 30 กันยายน 2564 สรุปได้ดังนี้

(หน่วย: พันบาท)

|  |  |
| --- | --- |
| **มูลค่าสุทธิตามบัญชี ณ วันที่ 1 มกราคม 2564** | 56,773 |
| ซื้อเพิ่มระหว่างงวด - ราคาทุน | 31,847 |
| รับโอนจากสินค้าคงเหลือ | 1,972 |
| จำหน่ายและตัดจำหน่ายระหว่างงวด - มูลค่าสุทธิตามบัญชี ณ วันที่จำหน่าย/ตัดจำหน่าย | (24) |
| ค่าเสื่อมราคาสำหรับงวด | (15,483) |
| **มูลค่าสุทธิตามบัญชี ณ วันที่ 30 กันยายน 2564** | 75,085 |

**9. สินทรัพย์สิทธิการใช้**

รายการเปลี่ยนแปลงของบัญชีสินทรัพย์สิทธิการใช้สำหรับงวดเก้าเดือนสิ้นสุดวันที่ 30 กันยายน 2564 สรุปได้ดังนี้

(หน่วย: พันบาท)

|  |  |  |
| --- | --- | --- |
| **มูลค่าสุทธิตามบัญชี ณ วันที่ 1 มกราคม 2564** |  | 162,841 |
| เพิ่มขึ้นระหว่างงวด |  | 18,218 |
| ลดลงจากการเปลี่ยนแปลงสัญญาเช่า |  | (12,103) |
| ลดลงจากการลดค่าเช่าตามสัญญา |  | (6,767) |
| ค่าเสื่อมราคาสำหรับงวด |  | (29,653) |
| **มูลค่าสุทธิตามบัญชี ณ วันที่ 30 กันยายน 2564** |  | 132,536 |

## **10. เงินกู้ยืมระยะสั้นจากสถาบันการเงิน**

|  |  |  |  |  |
| --- | --- | --- | --- | --- |
|  | (หน่วย: พันบาท) | | | |
|  | | อัตราดอกเบี้ย | 30 กันยายน | 31 ธันวาคม |
|  | | (ร้อยละต่อปี) | 2564 | 2563 |
| ตั๋วสัญญาใช้เงิน | | 2.97 | - | 50,000 |
| เงินกู้ยืมระยะสั้น | | 2.97 | - | 72,000 |
| รวม | |  | - | 122,000 |

ในระหว่างปี 2564 บริษัทฯ ได้ชำระคืนเงินต้นและดอกเบี้ยตามสัญญาเงินกู้ยืมระยะสั้นที่เหลือทั้งจำนวนแล้ว ณ วันที่ 30 กันยายน 2564 บริษัทฯมีวงเงินกู้ยืมระยะสั้นตามสัญญาเงินกู้ที่ยังไม่ได้เบิกใช้จำนวน 400 ล้านบาท (31 ธันวาคม 2563: 78 ล้านบาท)

**11. เจ้าหนี้การค้าและเจ้าหนี้อื่น**

|  |  |  |
| --- | --- | --- |
|  | (หน่วย: พันบาท) | |
|  | 30 กันยายน 2564 | 31 ธันวาคม 2563 |
| เจ้าหนี้การค้า - กิจการที่เกี่ยวข้องกัน | 538 | 843 |
| เจ้าหนี้การค้า - กิจการที่ไม่เกี่ยวข้องกัน | 140,067 | 108,813 |
| เจ้าหนี้อื่น - กิจการที่เกี่ยวข้องกัน | 1,780 | - |
| เจ้าหนี้อื่น - กิจการที่ไม่เกี่ยวข้องกัน | 14,293 | 6,801 |
| ค่าใช้จ่ายค้างจ่าย - กิจการที่เกี่ยวข้องกัน | 700 | 1,384 |
| ค่าใช้จ่ายค้างจ่าย - กิจการที่ไม่เกี่ยวข้องกัน | 19,242 | 17,829 |
| รวมเจ้าหนี้การค้าและเจ้าหนี้อื่น | 176,620 | 135,670 |

**12. รายได้อื่น**

|  |  |  |  |  |  |
| --- | --- | --- | --- | --- | --- |
|  |  | (หน่วย: พันบาท) | | | |
|  | | สำหรับงวดสามเดือน สิ้นสุดวันที่ 30 กันยายน | | สำหรับงวดเก้าเดือน สิ้นสุดวันที่ 30 กันยายน | |
|  | | 2564 | 2563 | 2564 | 2563 |
| รายได้ค่าสนับสนุนการขาย | | 6,145 | 6,351 | 20,495 | 21,512 |
| รายได้ค่าส่งเสริมการขาย | | 1,246 | 2,993 | 3,779 | 5,197 |
| รายได้ค่านายหน้า | | 61 | 36 | 194 | 211 |
| กำไรจากการจำหน่ายเงินลงทุนในกองทุนเปิด | | - | 43 | - | 336 |
| กำไรจากการเปลี่ยนแปลงสัญญาเช่า | | 309 | - | 309 | - |
| ดอกเบี้ยรับ | | - | 51 | 28 | 453 |
| อื่น ๆ | | 1,069 | 218 | 1,266 | 752 |
| รวม | | 8,830 | 9,692 | 26,071 | 28,461 |

**13. ภาษีเงินได้**

ภาษีเงินได้นิติบุคคลระหว่างกาลคำนวณขึ้นจากกำไรก่อนภาษีเงินได้สำหรับงวดคูณด้วยอัตราภาษีเฉลี่ย ทั้งปีที่ประมาณไว้

ค่าใช้จ่ายภาษีเงินได้สำหรับงวดสามเดือนและเก้าเดือนสิ้นสุดวันที่ 30 กันยายน 2564 และ 2563 สรุปได้ดังนี้

|  |  |  |
| --- | --- | --- |
| (หน่วย: พันบาท) | | |
|  | สำหรับงวดสามเดือนสิ้นสุดวันที่ 30 กันยายน | |
|  | 2564 | 2563 |
| **ภาษีเงินได้ปัจจุบัน:** |  |  |
| ภาษีเงินได้นิติบุคคลระหว่างกาล | 5,509 | 2,667 |
| **ภาษีเงินได้รอการตัดบัญชี:** |  |  |
| ภาษีเงินได้รอการตัดบัญชีจากการเกิดผลแตกต่างชั่วคราวและการกลับรายการผลแตกต่างชั่วคราว | (1,633) | (912) |
| **ค่าใช้จ่ายภาษีเงินได้ที่แสดงอยู่ในกำไรขาดทุน** | 3,876 | 1,755 |

|  |  |  |
| --- | --- | --- |
| (หน่วย: พันบาท) | | |
|  | สำหรับงวดเก้าเดือนสิ้นสุดวันที่ 30 กันยายน | |
|  | 2564 | 2563 |
| **ภาษีเงินได้ปัจจุบัน:** |  |  |
| ภาษีเงินได้นิติบุคคลระหว่างกาล | 19,362 | 10,494 |
| **ภาษีเงินได้รอการตัดบัญชี:** |  |  |
| ภาษีเงินได้รอการตัดบัญชีจากการเกิดผลแตกต่างชั่วคราวและการกลับรายการผลแตกต่างชั่วคราว | (2,938) | (3,123) |
| **ค่าใช้จ่ายภาษีเงินได้ที่แสดงอยู่ในกำไรขาดทุน** | 16,424 | 7,371 |

**14. กำไรต่อหุ้นขั้นพื้นฐาน**

กำไรต่อหุ้นขั้นพื้นฐานคำนวณโดยหารกำไรสำหรับงวด (ไม่รวมกำไรขาดทุนเบ็ดเสร็จอื่น) ด้วยจำนวน ถัวเฉลี่ยถ่วงน้ำหนักของหุ้นสามัญที่ออกอยู่ในระหว่างงวด

**15. เงินปันผล**

เมื่อวันที่ 30 มีนาคม 2563 ที่ประชุมคณะกรรมการบริษัทฯครั้งที่ 2/2563 ได้มีมติอนุมัติให้จ่ายเงินปันผลระหว่างกาลสำหรับผลการดำเนินงานของปี 2562 ให้แก่ผู้ถือหุ้นในอัตราหุ้นละ 0.10 บาท รวมเป็นเงินปันผลทั้งสิ้น 40 ล้านบาท บริษัทฯจ่ายเงินปันผลดังกล่าวแล้วในเดือนเมษายน 2563

เมื่อวันที่ 2 เมษายน 2564 ที่ประชุมสามัญประจำปีผู้ถือหุ้นของบริษัทฯมีมติอนุมัติให้จ่ายเงินปันผลสำหรับผลการดำเนินงานของปี 2563 ในอัตราหุ้นละ 0.11 บาท เป็นจำนวนเงินทั้งสิ้น 44 ล้านบาท บริษัทฯได้จ่ายเงินปันผลดังกล่าวแล้วในเดือนเมษายน 2564

**16. ภาระผูกพันและหนี้สินที่อาจเกิดขึ้น**

**16.1 ภาระผูกพันเกี่ยวกับรายจ่ายฝ่ายทุน**

      ณ วันที่ 30 กันยายน 2564 บริษัทฯมีรายจ่ายฝ่ายทุนจำนวนเงิน 1.2 ล้านบาท (31 ธันวาคม 2563: ไม่มี) ที่เกี่ยวข้องกับสัญญาสำหรับโครงการพัฒนาเว็บไซต์

**16.2 ภาระผูกพันเกี่ยวกับสัญญาเช่าและสัญญาบริการ**

16.2.1 บริษัทฯได้เข้าทำสัญญาว่าจ้างทางด้านการบริหารงานและการจัดการเกี่ยวกับสินค้ากับบริษัท ที่เกี่ยวข้องกันแห่งหนึ่ง ภายใต้เงื่อนไขของสัญญาดังกล่าว บริษัทฯมีภาระผูกพันที่ต้องจ่ายค่าตอบแทนตามเกณฑ์และอัตราที่ระบุในสัญญา สัญญาดังกล่าวมีอายุ 1 ปี และจะต่ออายุสัญญาออกไปอีกคราวละ 1 ปี จนกว่าจะมีการบอกเลิกสัญญาโดยฝ่ายใดฝ่ายหนึ่ง

16.2.2 บริษัทฯได้เข้าทำสัญญาเพื่อเช่าสินทรัพย์อ้างอิงที่มีมูลค่าต่ำและสัญญาบริการที่เกี่ยวข้องกับคลังสินค้าและพื้นที่สาขา อายุของสัญญามีระยะเวลาตั้งแต่ 1 ถึง 5 ปี

ณ วันที่ 30 กันยายน 2564 และ 31 ธันวาคม 2563 บริษัทฯ มีจำนวนเงินขั้นต่ำที่ต้องจ่ายในอนาคตทั้งสิ้นดังนี้

(หน่วย: ล้านบาท)

|  |  |  |
| --- | --- | --- |
|  | 30 กันยายน 2564 | 31 ธันวาคม 2563 |
| จ่ายชำระ |  |  |
| ภายใน 1 ปี | 16.7 | 17.6 |
| มากกว่า 1 แต่ไม่เกิน 5 ปี | 17.0 | 12.2 |

**16.3 การค้ำประกัน**

ณ วันที่ 30 กันยายน 2564 บริษัทฯมีหนังสือค้ำประกันที่ออกโดยธนาคารในนามบริษัทฯเหลืออยู่เป็นจำนวน 115.4 ล้านบาท (31 ธันวาคม 2563: 87.2 ล้านบาท) ซึ่งเกี่ยวเนื่องกับภาระผูกพันเพื่อการค้ำประกันการซื้อสินค้าและบริการซึ่งเป็นไปตามปกติธุรกิจของบริษัทฯ

**17. ข้อมูลทางการเงินจำแนกตามส่วนงาน**

ข้อมูลส่วนงานดำเนินงานที่นำเสนอนี้สอดคล้องกับรายงานภายในของบริษัทฯที่ผู้มีอำนาจตัดสินใจสูงสุดด้านการดำเนินงานได้รับและสอบทานอย่างสม่ำเสมอเพื่อใช้ในการตัดสินใจในการจัดสรรทรัพยากรให้กับส่วนงานและประเมินผลการดำเนินงานของส่วนงาน ทั้งนี้ผู้มีอำนาจตัดสินใจสูงสุดด้านการดำเนินงานของบริษัทฯคือกรรมการผู้จัดการ

บริษัทฯดำเนินธุรกิจหลักในส่วนงานดำเนินงานที่รายงานเพียงส่วนงานเดียว คือ การจำหน่ายเครื่องคอมพิวเตอร์ โทรศัพท์เคลื่อนที่ อุปกรณ์เสริมและให้บริการที่เกี่ยวข้อง ซึ่งบริษัทฯรับรู้รายได้ ณ เวลาใดเวลาหนึ่ง และดำเนินธุรกิจในเขตภูมิศาสตร์เดียว คือ ประเทศไทย บริษัทฯประเมินผลการปฏิบัติงานของส่วนงานโดยพิจารณาจากกำไรหรือขาดทุนจากการดำเนินงานซึ่งวัดมูลค่าโดยใช้เกณฑ์เดียวกับที่ใช้ในการวัดกำไรหรือขาดทุนจากการดำเนินงานในงบการเงิน ดังนั้น รายได้ กำไรจากการดำเนินงาน และสินทรัพย์ทั้งหมดที่แสดงอยู่ในงบการเงิน จึงถือเป็นการรายงานตามส่วนงานดำเนินงานและเขตภูมิศาสตร์แล้ว

**18. เครื่องมือทางการเงิน**

**18.1 มูลค่ายุติธรรมของเครื่องมือทางการเงิน**

เนื่องจากเครื่องมือทางการเงินส่วนใหญ่ของบริษัทฯจัดอยู่ในประเภทระยะสั้นหรือมีอัตราดอกเบี้ยใกล้เคียงกับอัตราดอกเบี้ยในตลาด บริษัทฯจึงประมาณมูลค่ายุติธรรมของเครื่องมือทางการเงินใกล้เคียงกับมูลค่าตามบัญชีที่แสดงในงบแสดงฐานะการเงิน

**19. การอนุมัติงบการเงินระหว่างกาล**

งบการเงินระหว่างกาลนี้ได้รับอนุมัติให้ออกโดยคณะกรรมการบริษัทฯเมื่อวันที่ 4 พฤศจิกายน 2564